b'\n_START_ARTICLE_\nLeidimas nuolat gyventi\n_START_SECTION_\nAirija\n_START_PARAGRAPH_\nJei \xc5\xa1ioje \xc5\xa1alyje ketinama pasilikti ilgiau nei 3 m\xc4\x97nesius, d\xc4\x97l gyvenimo leidimo gavimo reikia pateikti pra\xc5\xa1ym\xc4\x85 Nacionaliniam imigracijos biurui (National immigration bureau) Dubline arba vietiniam policijos (Garda) poskyriui. Kartu su pra\xc5\xa1ymu pateikiamas vizito tiksl\xc4\x85 patvirtinant\xc4\xaf dokumentas\xc2\xa0\xe2\x80\x93 universiteto pa\xc5\xbeyma arba pa\xc5\xbeyma i\xc5\xa1 darbdavio ir \xc4\xafrodymas, kad turima pakankamai l\xc4\x97\xc5\xa1\xc5\xb3 pragyvenimui, arba savaranki\xc5\xa1kos veiklos \xc4\xafrodym\xc4\x85 (pavyzd\xc5\xbeiui, PVM registracijos pa\xc5\xbeym\xc4\x85). Leidimas gyventi Airijoje paprastai i\xc5\xa1duodamas 5 metams, v\xc4\x97liau j\xc4\xaf galima prat\xc4\x99sti.\n_START_SECTION_\nBelgija\n_START_PARAGRAPH_\nAtvykus \xc4\xaf Belgij\xc4\x85 ie\xc5\xa1kotis darbo arba po 3 m\xc4\x97nesi\xc5\xb3 buvimo \xc5\xa1alyje nutarus jo ie\xc5\xa1kotis reikia gauti registracijos sertifikat\xc4\x85 (mauve card), kuris galioja tris m\xc4\x97nesius ir kurio galiojimas gali b\xc5\xabti prat\xc4\x99stas iki vieneri\xc5\xb3 met\xc5\xb3, arba kol gaunamas nuolatinis leidimas gyventi._NEWLINE_Laikinam leidimui gauti reikia pateikti tris paso nuotraukas ir pas\xc4\x85 arba asmens tapatyb\xc4\x97s kortel\xc4\x99, dokument\xc4\x85 \xc4\xafrodant\xc4\xaf apie asmens turimas pragyvenimo l\xc4\x97\xc5\xa1as, taip pat paimami pir\xc5\xa1t\xc5\xb3 antspaudai._NEWLINE_Asmens duomenys \xc4\xaftraukiami \xc4\xaf u\xc5\xbesienie\xc4\x8di\xc5\xb3 registr\xc4\x85 (Registre des Entrangers / Vreemdelingenregister). Gavus pastov\xc5\xb3 darb\xc4\x85 ir nuolatin\xc4\x99 gyvenimo viet\xc4\x85 reikia kreiptis d\xc4\x97l M\xc4\x97lynos Kortel\xc4\x97s (ES gyvenamos vietos kortel\xc4\x97s) i\xc5\xa1davimo, kuri galioja nuo vieneri\xc5\xb3 iki penkeri\xc5\xb3 met\xc5\xb3 ir prat\xc4\x99siama neribotam laikui. Kol pra\xc5\xa1ymas bus apiforminamas, bus i\xc5\xa1duota laikina mauve card. Gavus m\xc4\x97lyn\xc4\x85 kortel\xc4\x99, asmens duomenys \xc4\xafvedami \xc4\xaf vietin\xc4\x97s bendruomen\xc4\x97s gyventoj\xc5\xb3 registr\xc4\x85.\n_START_SECTION_\nVokietija\n_START_PARAGRAPH_\nES pilie\xc4\x8diams nereikia jokio leidimo gyventi, bet jie turi u\xc5\xbesiregistruoti gyvenamosios vietos registracijos biure (Einwohnermeldeamt).'